കാബൂളില്നിന്ന് രക്ഷപ്പെടാന് വിമാനത്തില് തൂങ്ങികിടന്ന് യാത്ര മൂന്ന് പേര് വീണു മരിച്ചു കാബൂള്: അഫ്ഗാനിസ്ഥാനില് താലിബാന് അധികാരം പിടിച്ചെടുത്തതിനു പിന്നാലെ രക്ഷപ്പെടാനായി വിമാനത്തിന്റെ എന്ജിനിലും മറ്റു ഭാഗങ്ങളിലും തൂങ്ങികിടന്ന് യാത്ര ചെയ്ത മൂന്ന് പേര് വീണു മരിച്ചു. യുഎസ് വിമാനത്തിന്റെ ചിറകില് പിടിച്ചുകിടന്നു രക്ഷപ്പെടാന് ശ്രമിച്ചവരാണ് മരിച്ചത്. ഇവര് വിമാനത്തില്നിന്നു നിലത്തേക്കു വീഴുന്നതിന്റെ വീഡിയോ ദൃശ്യങ്ങളും പുറത്തുവന്നു. കാബൂളില് നിന്നും വിമാനം പറന്നുയര്ന്നയുടന് രണ്ട് പേര് വീഴുന്നതാണ് വിഡിയോയിലുള്ളത്. വിമാനത്തിന്റെ ചക്രത്തോട് ചേര്ത്ത് ശരീരം കയര് കൊണ്ട് ബന്ധിപ്പിച്ചാണ് ഇവര് അഫ്ഗാന് വിടാന് ശ്രമിച്ചത്. താലിബാന് ഭരണം കൈയ്യടക്കിയതോടെ അഫ്ഗാനിസ്ഥാനിലെ കാബൂള് വിമാനത്താവളത്തില് ആളുകള് ഇരച്ചെത്തി. വേലിക്കെട്ടുകള് ഭേദിച്ച് ടെര്മിനല് കടന്ന ആളുകള് റണ്വേയില് വിമാനങ്ങള്ക്കൊപ്പം ഓടുന്നതും നിര്ത്തിയിട്ട വിമാനങ്ങളില് തിക്കിത്തിരക്കി കയറുന്നതും ദൃശ്യങ്ങളില് കാണാം. അഞ്ചുപേര് തിരക്കില്പ്പെട്ട് മരിച്ചുവെന്നാണ് റിപ്പോര്ട്ട്. അഫ്ഗാന് വിടാനായി ആയിരക്കണക്കിന് പേരാണ് ഇന്ന് കാബൂളിലെ ഹാമിദ് കര്സായി ഇന്റര്നാഷണല് വിമാനത്താവളത്തിലെത്തിയത്. ആള്ക്കൂട്ടം നിയന്ത്രണാതീതമായതോടെ യു.എസ് സൈന്യം ആകാശത്തേക്ക് വെടിവെച്ചിരുന്നു.